האם רשאי עיתונאי לעבוד כפרילנסר בתחנת שידור ממשלתית לצד עבודתו בעיתון, או שמדובר בניגוד אינטרסים, משום שהוא מקבל תשלום מגוף שלטוני?
האם רשאי עיתונאי לעבוד כפרילנסר בתחנת שידור ממשלתית לצד עבודתו בעיתון, או שמדובר בניגוד אינטרסים, משום שהוא מקבל תשלום מגוף שלטוני? השאלה הזו מסעירה בחודשים האחרונים את פלורידה, לאחר שהתברר כי כמה כתבים בעיתונים מקומיים קיבלו תשלום עבור שידורים ב"רדיו מרטי" וב"טלוויזיה מרטי", תחנות השידור בשפה הספרדית המיועדות לאזרחי קובה "כדי לעודד דמוקרטיה" באי של פידל קסטרו. העיתון "מיאמי הראלד" הודיע כי הוא אוסר על כתביו לחלטר בתחנה, המופעלת וממומנת על־ידי הממשל האמריקאי, וגם אחד מאיגודי העיתונאים הכריז כי מדובר בהפרה של כללי אתיקה, הפוגעת באמון הציבור בעיתונות. פדרו רויג, העומד בראש הגוף המפעיל את "רדיו מרטי", מתח ביקורת קשה על חשיפת שמות הכתבים ודחה את הטענות על העסקתם. לדבריו, כתבים המתארחים בשידורים אינם מקבלים הנחיות מה לומר, והתחנה כולה פועלת באופן עצמאי, בלי קשר למדיניות של "האיש שיושב בבית הלבן". הוא גם ציין כי כתבים בכירים רבים בארגוני תקשורת בוושינגטון משדרים מדי פעם פרשנויות ב"קול אמריקה", שגם היא תחנת שידור הפועלת במימון הקונגרס ומשדרת לרחבי העולם, והם מקבלים תשלום עבור השידורים. גיליון 65, נובמבר 2006